สังคมข่าวหุ้น
*พี่เบิ้มเข้าตลาดฯวันนี้
21 ต.ค. 2563

เกียรติก้อง ว่องไวยากร
*พี่เบิ้มเข้าตลาดฯวันนี้
*หุ้นบิ๊กแคปแห่งปี SCGP เขย่าตลาดหุ้นไทยวันนี้ มาร์เก็ตแคปคิดเป็น 1% ของตลาดฯรวม งานนี้วอลุ่มคาดว่าจะล้นทะลัก และยังเตรียมเข้าคำนวณใน SET50 อีก ส่วนพรุ่งนี้มาตรการกระตุ้นเศรษฐกิจ ทั้งคนละครึ่งและช้อปดีมีคืน เริ่มสตาร์ตวันแรก หนุนกำลังซื้อในประเทศเม็ดเงินกว่า 2 แสนล้าน ขณะที่ปัญหาการเมืองในประเทศยังยืดเยื้อกดดันหุ้นไทยต่อไป จับตาประชุมสภาฯสัปดาห์หน้าแก้รัฐธรรมนูญ แนวรับ 1,200 จุด แนวต้าน 1,230 จุด
*งบกลุ่มแบงก์ผ่านจุดต่ำสุดแล้ว ผลประกอบการไตรมาสที่ 3/63 ไม่แย่อย่างที่คิด เป็นไปตามคาดบ้าง ต่ำกว่าคาดบ้าง แต่โดยรวมดีขึ้นกว่าไตรมาสที่ 2/63 ประกอบกับราคาลงมามากแล้ว นักวิเคราะห์เลยหันกลับมาเชียร์ BBL เบิ้มสุด รวมทั้ง SCB และ KBANK หุ้นขวัญใจมหาชน นางสาวขัตติยา อินทรวิชัย ประธานเจ้าหน้าที่บริหารกสิกรไทย ปลื้มผลการดำเนินงานไตรมาส 3/63 เมื่อเปรียบเทียบกับไตรมาส 2/63 มีกำไรสุทธิจำนวน 6,679 ล้านบาท เพิ่มขึ้น 207% ส่วนแบงก์ขนาดเล็ก และกลางผลงานดี ต้อง TISCO, KKP เจ๋งสุด
*นางสาวปิยจิต รักอริยะพงศ์  ประธานเจ้าหน้าที่บริหาร บริษัท เซ็ปเป้ จำกัด(มหาชน) หรือ SAPPE มั่นใจแนวโน้มผลประกอบการครึ่งปีหลังมีสัญญาณพื้นตัว หลังกำลังซื้อเริ่มปรับตัวดีขึ้น โดยเฉพาะตลาดในประเทศ ประกอบกับรัฐบาลเตรียมออกมาตรการกระตุ้นเศรษฐกิจในช่วงที่เหลือของปีนี้ นอกจากนี้กระทรวงการคลังเตรียมเสนอมาตรการ ช้อปช่วยชาติ เพื่อกระตุ้นกำลังซื้อและการบริโภคภายในประเทศ ซึ่งจะส่งผลดีทั้งทางตรงและทางอ้อมต่อ SAPPE อีกด้วย
*พจน์ หะริณสุต ประธานเจ้าหน้าที่บริหาร บริษัทหลักทรัพย์จัดการกองทุน วรรณ จำกัด หรือ ONEAM เผยรายได้ของบริษัทเพิ่มขึ้นเกินกว่าที่คาดการณ์ภายหลังสถานการณ์โควิด-19 โดยบริษัทเตรียมเปิดตัวบริษัทในเครือใหม่ เพื่อดำเนินธุรกิจบริษัทหลักทรัพย์นายหน้าซื้อขาย ซึ่งปัจจุบันบริษัทมีพันธมิตรทางธุรกิจประมาณ 10 แห่ง และพร้อมเปิดตัวอย่างเป็นทางการในครึ่งปีแรกของปี 2564
*PTT ออกกรีนบอนด์ นางสาวรื่นวดี สุวรรณมงคล เลขาธิการ สำนักงานคณะกรรมการกำกับหลักทรัพย์และตลาดหลักทรัพย์ เผยในเดือนตุลาคม เบื้องต้นมีผู้สนใจออกตราสาร Green Bond จำนวน 2 ราย หลังจากก่อนหน้านี้มีผู้ออกตราสารดังกล่าวตั้งแต่ปี 2561 มีบริษัทจดทะเบียนออกตราสารดังกล่าวแล้ว 6 บริษัท มูลค่า 36,920 ล้านบาท โดย 1 ในนั้นเป็น บริษัท ปตท. จำกัด (มหาชน) หรือ PTT เป็นผู้ออกเสนอขายให้กับประชาชนทั่วไปเป็นรายแรก มูลค่ารวม 2,000 ล้านบาท ในช่วงไตรมาส 3/63
*นางปรัศนี อุยยามะพันธุ์ ผู้ช่วยผู้จัดการใหญ่ธนาคารกรุงเทพ จำกัด (มหาชน) กล่าวว่า ธนาคารกรุงเทพ  เร่งเครื่อง Digital Payment โค้งสุดท้ายปลายปี ผนึก  3  พันธมิตรชั้นนำ จาก 3  กลุ่มธุรกิจ ทั้งแฟชั่น เฟอร์นิเจอร์ และธุรกิจค้าปลีก รับโลกยุค New Normal พร้อมโปรโมชั่นมอบเงินคืนเข้าบัญชีสูงสุดถึง 300 บาทต่อคน เมื่อสแกนจ่ายค่าสินค้าด้วย  Bangkok Bank Mobile Banking ที่อินเด็กซ์ ลิฟวิ่งมอลล์ เทสโก้ โลตัส และยูนิโคล่ ตั้งแต่วันนี้ ถึง 31 ธันวาคม 2563
*สาระ ล่ำซำ กรรมการผู้จัดการและประธานเจ้าหน้าที่บริหาร บริษัท เมืองไทยประกันชีวิต จำกัด (มหาชน) ขนผลิตภัณฑ์และบริการเข้าร่วม งานมหกรรมการเงิน ครั้งที่ 20 Money Expo 2020 ระหว่างวันที่ 22-25 ตุลาคม 2563 ณ อาคารชาเลนเจอร์ 1-2 อิมแพ็ค เมืองทองธานี ภายใต้แนวคิด “Wealth Being การอยู่ดีมีสุข สร้างความมั่งคั่งมั่นคงทางการเงินระยะยาว” ครอบคลุมทุกมิติของชีวิต